Death Note

Jalan cerita

Light Yagami merupakan seorang pelajar sekolah menengah yang pintar tetapi bosan dengan dunia yang dipenuhi jenayah. Kehidupannya berubah secara drastik setelah dia menjumpai sebuah buku nota misteri yang dikenali sebagai "Nota Maut" (Death Note), di atas tanah pada tahun 2003. Arahan di dalam Nota Maut mendakwa bahawa sesiapa yang namanya tertulis di dalamnya akan mati. Pada mulanya Light tidak mempercayainya, tetapi setelah mengujinya dengan membunuh dua orang penjenayah, dia terpaksa mengakui kebenaran Nota Maut. Setelah bertemu dengan pemilik asalnya iaitu shinigami bernama Ryuk, Light ingin menjadi "dewa dunia baru" dengan menghukum penjenayah.
Tidak lama kemudian, jumlah kematian misteri yang sangat banyak dalam kalangan penjenayah menarik perhatian Interpol dan penyiasat misteri bernama "L". Dengan pantas L mengetahui bahawa pembunuh bersiri yang dikenali sebagai "Kira" (diambil daripada sebutan Jepun bagi perkataan "killer") berada di Jepun. L membuat kesimpulan bahawa Kira boleh membunuh tanpa menyentuh mangsa. Light menyedari bahawa L akan menjadi penghalang besar baginya dan perhitungan mental antara keduanya bermula.

Nota Maut

Nota Maut adalah sebuah buku nota milik shinigami yang mempunyai kuasa mencabut nyawa manusia jika syaratnya dipatuhi. Semua Nota Maut mempunyai peraturan yang sangat panjang, dan penulis mendedahkan beberapa peraturan pada setiap jilid manga dan episod anime.

Media

Death Note bermula sebagai siri manga dan kemudiannya diadaptasi dalam filem, anime yang berasaskan manganya dan sebuah novel ringan. Sebuah permainan video juga bakal dilancarkan.

Filem

Death Note juga telah diadaptasi kepada 2 siri filem di layar perak. Filem pertama (berjudul Death Note) mula ditayangkan di Jepun pada 17 Jun 2006 dan menerajui takhta box office Jepun selama 2 minggu berturut-turut, menewaskan The Da Vinci Code di tempat kedua. Filem ini juga sangat popular di Malaysia sejak mula ditayangkan pada 9 Disember 2006. Ia lebih cenderung kepada siri manganya (dengan sedikit pengubahsuaian jalan cerita seperti watak tambahan Shiori sebagai teman wanita Light dan keadaan bagaimana Light dan L mula dipertemukan), bermula dengan Light sebagai pelajar universiti dan imbasan kembali ke setahun yang lalu di mana dia mula-mula menerima Nota Maut. Filem itu tamat dengan pertemuannya dengan L.
Filem kedua bertajuk Death Note 2: The Last Name, mula ditayangkan pada 3 November 2006 dan terus menjuarai carta box office Jepun, kekal di tangga pertama selama 4 minggu berturut-turut, dan mengutip keuntungan sejumlah 5.5 billion yen di Jepun pada akhir tahun, menjadikannya filem Jepun yang mencatat kutipan tertinggi pada tahun 2006. Ia mewnggabungkan unsur-unsur pada jalan cerita yang selebihnya di dalam manga, tetapi dengan sedikit perbezaan.
Sebuah filem spin-off yang menampilkan L sebagai watak utama masih dalam proses penerbitan dan bakal dilancarkan pada tahun 2007. Lokasi penggambarannya ialah di Amerika Syarikat.
Death Note (死亡筆記) telah ditayangkan di Hong Kong pada 10 Ogos 2006, di Taiwan pada 8 September 2006, di Singapura pada 19 Oktober 2006 & di Malaysia pada 9 November 2006 dengan sari kata Inggeris dan Cina. Sambungannya ditayangkan di Hong Kong pada 3 November 2006, di Taiwan pada 24 November 2006, di Singapura pada 28 Disember 2006, dan di Malaysia pada 25 Januari 2007, dengan sari kata Inggeris dan Cina. Tayangan perdana sedunia ditayangkan di pawagam UA Langham Place di Hong Kong pada 28 Oktober 2006, dan ini adalah filem Jepun pertama yang mengadakan tayangan perdana sedunia di Hong Kong. VCD dan DVD bagi kedua-dua filem tersebut kini boleh didapati di kedai-kedai VCD / DVD di seluruh negara, dengan dialog berbahasa Jepun dan sari kata Inggeris.

Novel ringan

Sebuah novel ringan yang merupakan adaptasi daripada siri tersebut telah ditulis oleh Ishin Nishio, berjudul Death Note: Another Note. Novel tersebut merupakan prekuel kepada siri manga tersebut, dengan Mello menjadi pencerita mengenai pertemuan pertama L dengan Naomi Misora semasa "Kes Pembunuhan Bersiri BB" Los Angeles diceritakan di dalam manga. Selain watak Naomi, novel tersebut memfokuskan cara L bekerja. Di balik tabir ialah rumah anak yatim Watari dan bagaimana keseluruhan sistem individu pintar seperti L, Mello dan Near bekerja.

Permainan video

Sebuah permainan video Death Note telah dibangunkan bagi pelantar Nintendo DS, bertajuk Death Note: Kira Game. Ia dijadualkan akan dilancarkan pada 15 Februari 2007. Kira Game ialah permainan strategi di mana pemain memainkan watak Kira atau L. Ia cuma sekadar tajuk, kerana mana-mana watak boleh jadi Kira atau L. Permainan akan cuba membuat tekaan siapa musuh mereka (Kira cuba mendedahkan identiti L dan sebaliknya). Permainan ini terbahagi kepada 3 fasa: Penyiasatan, di mana pemain membincangkan kes dan petunjuk dengan watak lain; Undian, di mana setiap ahli kumpulan penyiasatan mengundi siapa yang mereka syaki adalah L atau Kira berdasarkan perkembangan fasa sebelumnya; L/Kira, di mana pemain boleh sama ada menumpukan kepada penyiasatan kepada seorang ahli untuk melihat sama ada dia adalah Kira (peranan L) ataupun memaksa seorang ahli keluar dari kumpulan (peranan Kira). 
Beberapa watak dari from Death Note muncul dalam permainan Jump Super Stars dan Jump Ultimate Stars, sebuah permainan perlawanan menampilkan watak-watak dari judul yang disiarkan di dalam Shonen Jump.

Runut bunyi

Terdapat beberapa runut bunyi dilancarkan bagi siri ini, seperti di dalam filem dan juga di dalam anime.

Insiden Shenyang

Beberapa buah sekolah di Shenyang, China mengharamkan manga Death Note setelah beberapa orang pelajar mula mengejek rakan dan guru mereka dengan mengubah buku nota menyerupai Nota Maut dan menulis nama mereka di dalamnya.
Akhbar Shenyang Night Report menggelarkan Death Note sebagai "racun yang mencipta hati yang jahat". Walau bagaimanapun, akhbar lain seperti sebuah akhbar utama China menyatakan bahawa pengharaman tersebut adalah keterlaluan dan tidak munasabah.

Pembunuhan di Belgium

Pada 28 September 2007, 2 nota yang tertulis "Watashi wa Kira dess" (Saya ialah Kira, dengan kesalahan ejaan pada "desu") dijumpai pada mayat seorang lelaki Kaukasia yang tidak dikenali. Tiada apa-apa kesan lain yang ditemui pada mangsa selain 2 nota tersebut. Pihak polis Belgium sedang menyiasat lebih anjut mengenai kes tersebut.

L: Change The World -detik-detik 23 hari sebelum kematian L

April 2008, filem terbaru keluaran pengarah yang sama bertajuk L: Change The World telah dilancarkan dengan jayanya di Jepun pada April ini,dan dilihat peratusannya adalah lebih tinggi daripada dua filem Death Note sebelum ini.L:Change The World tidak berkait dengan filem bersama Kira/Light Yagami tetapi kisah tentang L dan 23 hari sebelum kematiannya,beliau menghadapi tugas menyelamatkan dunia sebelum perebakan Virus 'Shinigami'.Dalam filem ini,anda akan melihat bagaimana L berlari dan berasak menyelamtkan kanak-kanak teraniaya